નવી દિલ્હી: આવતી કાલે પ્રજાસત્તાક દિન નિમિત્તે યોજાનારી પરેડ માટે જડબેસલાક સુરક્ષા વ્યવસ્થા ગોઠવવામાં આવી છે. પ્રજાસત્તાક દિન સમારોહ પર ઝળુંબી રહેલા ત્રાસવાદી ખતરાને લઈને આજે રાત્રે ૧૦.૦૦ વાગ્યાથી દિલ્હીની સરહદો સીલ થઈ જશે. કોઈ પણ મોટા અને કોમર્શિયલ વાહનોને દિલ્હીમાં પ્રવેશ આપવામાં આવશે નહીં. એ જ રીતે પ્રજાસત્તાક દિનની પરેડ દરમિયાન નવી દિલ્હી અને મધ્ય દિલ્હીના અનેક માર્ગો પર કોઈ પણ વાહન પ્રવેશ કરી શકશે નહીં. કેન્દ્રીય સચિવાલય, પટેલ ચોક, રેસકોર્સ, ઉદ્યોગ ભવન સહિત કેટલાક મેટ્રો સ્ટેશન પર પરેડ દરમિયાન પ્રવેશ અને નિર્ગમન પર પ્રતિબંધ રહેશે.